[Foto’s] Google-werker bly in vragmotorDie vragmotor waarin Brandon op Google se kampus bly Foto: Brandon ŉ Sagteware-ingenieur wat by Google in San Francisco werk en nie meer buitensporige bedrae aan huur te spandeer nie, het besluit om eerder in ŉ vragmotor te bly. Die 23-jarige Brandon, oorspronklik van Massachusetts, wat nie sy van wil bekend maak nie, het sy vragmotor naby Google se perseel parkeer. Hy betaal nie vir elektrisiteit nie en hy kan bad en stort in Google se gimnasium en hy kan al sy elektroniese toestelle, soos ŉ skootrekenaar of selfoon, by die kantoor laai. Hy kan ook op Google se kampus kos koop en sy wasgoed was. Brandon het in 2014 ŉ internskap by Google gedoen voordat hy hierdie jaar ŉ permanente pos aanvaar het. Hy het aanvanklik saam met drie huismaats in ŉ gemeubileerde tweeslaapkamer gebly. Hy het aan Huffington Post gesê hy het maandeliks ongeveer $2 000 huurgeld betaal. “Ek het besef ek betaal ŉ buitensporige hoeveelheid geld en ek is byna nooit by die huis nie,” het hy aan Business Insider gesê. Hy het die vragmotor in Mei aangeskaf teen $10 000 en betaal $121 per maand versekering. Hy spaar ongeveer 90% van sy salaris. Hy het slegs ŉ bed, kapstok en ŉ laaikas. Hy deel sy ervaring van dié vragmotorbestaan op sy persoonlike webjoernaal, From inside the box. Lees ook: Interesting Engineering, Business Insider, Huffington Post